4. ΒΑΣΙΛΙΚΟΝ ΔΙΑΤΑΓΜΑ της 14/24 Μαΐου 1910 Περί παραλαβής επί προσωρινή ατελεία, χρωματιστού κηρωτού χάρτου δι’ επένδυσιν κυτίων εκ χαρτονίου προς εξαγωγήν σταφίδος. Άρθρ.1.-Επιτρέπεται η δια των τελωνείων Πατρών, Ζακύνθου, Κεφαλληνίας και Καλαμών παραλαβή διαμετακομιστικώς επί προσωρινή ατελεία χρωματιστού χάρτου κηρωτού, δια παραφίνης ή άλλης κηρώδους ύλης εμπεποτισμένου, εκ του αναφερομένου εν τη κλάσει 304γ΄ του τελωνειακού δασμολογίου, μήκους μεν 0,292, πλάτους δε 0,214 του μέτρου, χωρητικότητος εκάστου κυτίου μιας Αγγλικής λίτρας, όπως τοποθετηθώσιν εντός κυτίων κατασκευασθέντων εκ χαρτονίου, παραληφθέντος ωσαύτως διαμετακομιστικώς επί προσωρινή ατελεία, και προωρισμένων προς εξαγωγήν σταφίδος, δια την καλήν διατήρησιν ταύτης. Άρθρ.2.-Δια το εισαγωγικόν τέλος, τον λιμενικόν και τον δημοτικόν φόρον, ως και δια παν έτερον δικαίωμα, παρέχεται αξιόχρεως εγγύησις κατά την παραλαβήν. Άρθρ.3.-Η προθεσμία προς εξαγωγήν του κηρωτού χάρτου εντός κυτίων πεπληρωμένων σταφίδος ορίζεται εις εξ μήνας. Παρελθούσης της προθεσμίας ταύτης, καθίσταται υποχρεωτική η καταβολή του εισαγωγικού τέλους μετά των άλλων φόρων και δικαιωμάτων εντόκως προς 8% από της λήξεως αυτής. 